Rowers teiken Bloemfontein-inkopiesentrumMimosa Mall. (Foto: Google) Rowers het Vrydagaand op een van Bloemfontein se besigste inkopiesentrums toegeslaan en ŉ klerewinkel asook omstanders van hul besittings beroof. Hoewel talle waardevolle items tydens die rooftog gebuit is, is geen sentrumpersoneel of omstanders na bewering beseer nie. Mimosa Mall, wat in die voorstad Brandwag geleë is, het Saterdag in ŉ verklaring gesê sowat agt gewapende mans het Vrydag om 20:20 toegang tot die sentrum verkry. “Die rowers het deur Mimosa Mall se laer vlak toegang gekry en voortgegaan om ŉ klerewinkel in die sentrum te beroof. ŉ Aantal omstanders is ook van hul besittings beroof,” het die sentrum se bestuur gesê. Sowat tien minute later het die rowers op die vlug geslaan – sonder om enige skote af te vuur of iemand in die sentrum te beseer. Die goedere wat die rowers gebuit het, is glo uiters waardevol en duur. Veiligheidswagte by die sentrum het kort ná die voorval die polisie ontbied, asook talle ander veiligheidsmaatskappye. Die polisie het intussen ŉ ondersoek na die voorval van stapel gestuur, maar skynbaar nog niemand in verband hiermee vasgetrek nie. Die sentrumbestuur het klante gerus gestel dat die sentrum reeds beveilig is. “Die bestuur van Mimosa Mall betreur hierdie voorval en die ongerief wat dit aan die betrokkenes veroorsaak het. Die veiligheid en sekuriteit van ons klante, huurders en werknemers is van uiterste belang,” lui die verklaring. “Ons wil ook die polisie en private veiligheidsmaatskappy bedank vir hul uitstekende en flink reaksie en die doeltreffendheid waarin hierdie saak hanteer is.”